កំប្រុកពណ៌



ភិនភាគ 
កំប្រុក​ពណ៌ (វិទ្យាសាស្ត្រ៖ Callosciurus finlaysonii, អង់គ្លេស៖ Variable Squirrel) មាន​ប្រវែង​ក្បាល-ដង​ខ្លួន ១៩០-២៣០ ម.ម. កន្ទុយ​មាន​ប្រវែង​ពី ២២៥-២៤០ ម.ម. និង​មាន​ទម្ងន់ ៣០០ក្រាម។ វា​មាន​មាឌ​មធ្យម និង​មាន​ការ​ប្រែ​ពណ៌​ពី ស ទៅ​ពណ៌ ទឹក​ក្រូច ឬ ខ្មៅ និង​ពណ៌​ចម្រុះ​គ្នា។ ប្រភេទ​នេះ​ភាគ​ច្រើន​ត្រូវ​បាន​រក​ឃើញ នៅ​ក្នុង​ប្រទេស​កម្ពុជា​ភាគ​និរតី ហើយ​ភាគ​ច្រើន​មាន​ពណ៌​ទឹក​ក្រូច។ ចំពោះ​ភូមិភាគ​ខាង​ជើង ប្រភេទ​នេះ​មាន​ពណ៌​ក្រហម​ត្នោត​ដោយ​បង្កង់​ពណ៌​ស​នៅ​គល់​កន្ទុយ។

ជីវសាស្ត្រ 
ប្រភេទ​នេះ​ច្រើន​រស់​នៅ​លើ​ដើម​ឈើ​ខ្ពស់ៗ ដែល​មាន​ទី​ជម្រក​ផ្សេងៗ​គ្នា​ជា​ច្រើន នៅ​តាម​ព្រៃ​ស្រោង ព្រៃ​ពាក់​កណ្ដាល​ស្រោង ព្រៃ​របោះ និង​ចម្ការ។ វា​ធ្វើ​សំបុក​ពី​មែក​ឈើ​តូចៗ និង​ស្លឹក​ឈើ នៅ​លើ​មែក​ឈើ​ធំៗ ឬ នៅ​ក្នុង​ប្រហោង​ឈើ។ ចំណី​អាហារ​របស់​វា​រួម​មាន​ផ្លែ​ឈើ គ្រាប់​ផ្លែ​ឈើ ធញ្ញជាតិ និង​សត្វ​ល្អិត។ វា​ជា​សត្វ​រហ័ស​រហួន និង​ផ្លាស់​ទី​ពី​ដើម​ឈើ​មួយ​ទៅ​មួយ​បាន​យ៉ាង​រហ័ស។ វា​អាច​មាន​ជីវិត​រស់​នៅ​រហូត​ដល់​ទៅ​អាយុ ២៧ឆ្នាំ។ សត្វ​ញី​មាន​ដោះ​ពីរ​គូ និង​មាន​កូន​ម្ដង​ពី ១-២ ក្បាល។

រប៉ាយ​រស់នៅ 
នៅ​ប្រទេស​កម្ពុជា វា​មាន​វត្តមាន​នៅ​ក្នុង​ខេត្ត​កោះកុង ពោធិសាត់ មណ្ឌលគិរី ដែ​ជំរក​សត្វ​ព្រៃ​គូលែនព្រហ្មទេព និង​តំបន់​ការ​ពារ​នៃ​ខេត្ត​ព្រះវិហារ។ ប្រភេទ​នេះ​ក៏​មាន​វត្ត​មាន​នៅ​ប្រទេស​ភូមា ថៃ និងវៀតណាម​ភាគ​ខាង​ត្បូង។

ស្ថានភាព​អភិរក្ស 
កំប្រុក​ពណ៌​មាន​ដង់​ស៊ីតេ​រស់​នៅ​ច្រើន​បង្គួរ និង​មាន​អត្រា​បន្ត​ពូជ​ឆាប់​រហ័ស និង​រងគ្រោះ​ថ្នាក់​តិច​តួច​ពី​មជ្ឈដ្ឋាន​ដែល​វា​រស់​នៅ។

ឯកសារ​យោង 
 សៀវភៅ «មគ្គុទ្ទេសក៍​នៅ​តំបន់​វាល​ឆ្ពោះ​ទៅ​ស្គាល់ ថនិកសត្វ នៃ​ប្រទេស​កម្ពុជា», ២០០៨

ថនិកសត្វ
ក្រុមកំប្រុក